
KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2026. március 18-i ülésére)


TÁRGY: 	AZ ÖNKORMÁNYZAT TULAJDONÁBAN ÁLLÓ LAKÁSOK ÉS NEM LAKÁS CÉLÚ HELYISÉGEK BÉRLETÉRŐL ÉS ELIDEGENÍTÉSÉRŐL SZÓLÓ ÖNKORMÁNYZATI RENDELET MÓDOSÍTÁSA 


Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontja alapján a helyi önkormányzat feladata különösen a lakás- és helyiséggazdálkodás. Kiskőrös Város Önkormányzata Képviselő-testületének az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelete (a továbbiakban: Lakásrendelet) tartalmazza Kiskőrös Város Önkormányzata (a továbbiakban: Önkormányzat) tulajdonában álló lakások és nem lakás céljára szolgáló helyiségek hasznosításával, bérbeadásával, valamint a tulajdonosi, bérbeadói jogok és kötelezettségek gyakorlásával kapcsolatos szabályokat. 

A Lakásrendelet 21/A. §-a értelmében „a Képviselő-testület a 2025. évtől minden év március 31. napjáig meghatározza a lakbérek május 1. napjától érvényes mértékét.”

Jelentősebb mértékben az önkormányzati lakások bérleti díjai 2024. évben emelkedtek, 2025. évben a lakbér mértéke 3,7 %-kal emelkedett. Az idei évben mind a szociális helyzet alapján bérbeadott lakások lakbérének és mind a költségelven bérbeadott lakások lakbérének díja, a hatékony lakásgazdálkodás biztosítása érdekében egységesen, 25 %-kal kerül emelésre.

A lakásbérleti szerződésben rögzített feltételek értelmében lakbér összegének jogszabályi változása esetén az Önkormányzat, mint bérbeadó a bérlőt a változás bekövetkeztét megelőzően legalább 15 nappal köteles értesíteni, erre figyelemmel a rendeletmódosítás 2026. május 01. napjával lép hatályba.

Az Önkormányzat - a Lakástörvény 79. § (1) bekezdésében foglaltaknak eleget téve – a rendelet módosításával kapcsolatban a Kiskőrös városban működő bérlők és a bérbeadók érdekképviseleti szervezeteinek véleményét hirdetmény útján (a helyben szokásos módon) kikérte.

A fentiek alapján javaslom, hogy a Képviselő-testület a Lakásrendeletet a rendelet-tervezetben foglaltak szerint módosítsa.

Kiskőrös, 2026. március 09.


	Domonyi László s.k.,
	polgármester










KISKŐRÖS VÁROS ÖNKORMÁNYZATA
 KÉPVISELŐ-TESTÜLETÉNEK 
.../2026. (...) önkormányzati rendelete
az önkormányzat tulajdonában álló lakások és nem lakáscélú helyiségek bérletéről és elidegenítéséről szóló 5/2014. (III. 27.) önkormányzati rendelet módosításáról

[1] Kiskőrös Város Önkormányzatának Képviselő-testülete az önkormányzat tulajdonában álló lakások lakbérének mértékét jelen rendeletben határozza meg.
[2] Kiskőrös Város Önkormányzatának Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1)-(2) bekezdéseiben, 4. § (3) bekezdésében, 5. § (3) bekezdésben, 12. § (5) bekezdésében, 19. § (1)-(2) bekezdéseiben, 20. § (3) bekezdésében, 21. § (6) bekezdésében, 23. § (3) bekezdésében, 27. § (2) bekezdésében, 31. § (2) bekezdésében, 33. § (3) bekezdésében, 34. § (1) és (3) bekezdéseiben, 35. § (2) bekezdésében, 36. § (2) bekezdésében, 42. §-ában, 54. §-ában, 58. §-ában, 68. § (2) bekezdésében, és a 80. § (1)-(2) bekezdéseiben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdésében biztosított véleményezési jogkörében eljáró, Kiskőrös városban működő bérlői és bérbeadói érdekképviseleti szervezetek véleményének kikérésével a következőket rendeli el:
1. §
Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 20. és 21. §-a helyébe a következő rendelkezések lépnek:
„20. §
A bérlő a szociális helyzet alapján bérbeadott lakás használatáért lakbért köteles fizetni a lakás alapterülete és komfortfokozata után, a lakbér havi bruttó mértéke:
a)	összkomfortos lakás esetében: 505,- Ft/m2
b)	komfortos lakás esetében: 401,- Ft/m2
c)	félkomfortos lakás esetében: 207,- Ft/m2 
d)	komfort nélküli lakás esetében: 142,- Ft/m2
21. §
A bérlő a költségelven bérbeadott lakás használatáért lakbért köteles fizetni a lakás alapterülete és komfortfokozata után, a lakbér havi bruttó mértéke:
a)	összkomfortos lakás esetében: 842,- Ft/m2
b)	komfortos lakás esetében: 519,- Ft/m2
c)	félkomfortos lakás esetében: 362,- Ft/m2 
d)	komfort nélküli lakás esetében: 259,- Ft/m2”
2. §
Ez a rendelet 2026. május 1-jén lép hatályba.
2
